Jeg hedder Tola Lubieniecka-Majewska. Jeg er 18 år og går på Sankt Annæ Gymnasium.

Jeg har altid haft stor interesse for den politiske verden, og i 2023 blev jeg medlem af Alternativets Unge. Nu vil jeg gerne stille op som kandidat for Alternativet i Fredensborg kommune. Det ville være en lærerig oplevelse, som ville give mig et godt grundlag for mine fremtidige politiske projekter.

Meget af min motivation for at stille op ligger i mine mærkesager. Jeg har boet i en storby størstedelen af mit liv. En by, som har tilbudt en bred vifte af aktiviteter og kulturelle initiativer for børn og unge. Jeg flyttede til Fredensborg kommune for fem år siden, og jeg synes det er kedeligt at bo her, både fordi der ikke er nok tilbud for unge, og fordi de ikke er tilgængelige nok. Derfor er kulturlivet, især med fokus på børn og unge et af mine mærkesager.

Jeg mener, at der burde være flere kulturelle arrangementer og tiltag, især målrettet unge, men også bedre oplysninger om disse. Jeg synes det er vigtigt, at unge bliver representeret i kommunalpolitik. Det er noget jeg gerne vil sætte fokus på som kandidat, og hvis jeg bliver valgt som kommunalpolitikker.

Et andet mærkesag, som er enormt vigtig for mig er unges trivsel. Der var en lang periode, hvor min lillesøster mistrivedes i skolen. Jeg har været vidne til de udfordringer min søster og mine forældre har skullet stå over for, og det gjorde mig rigtig ked af det, da hverken skolen eller kommunen hjalp.

Sidst men ikke mindst er klima et meget vigtigt emne for mig, og er noget jeg har stor fokus på i min hverdag. Hvis jeg bliver valgt som kommunalpolitikker vil jeg bidrage til, at kommunen opfylder sine klimamål, men også, at det bliver nemmere for borgerne i kommunen at leve mere bæredygtigt, især med hensyn til transport, mad/madspild og forbrug.

Jeg ser store muligheder for udvikling i Fredensborg kommune på alle de ovennævnte områder, og ville derfor rigtig gerne repræsentere Alternativet som kandidat ved kommunalvalget i 2025. I min kampagne vil jeg gerne lære, hvordan jeg bedst muligt kommunikerer med og når ud til borgere og formidler mine mærkesager og ideer. Jeg vil desuden gerne have fokus på fælleskab og sammarbejde med de andre kandidater i min kommune og i storkredsen.